ফেব্রুয়ারির অস্কার অনুষ্ঠানে যোগ দেবেন না ইরানের জনপ্রিয় তারকা তারানেহ আলিদুস্তি। বৃহস্পতিবার বছর তেত্রিশের অভিনেত্রী নিজেই এ কথা জানান টুইটারে। পুরস্কারে নয়, ‘মুসলিম-বিদ্বেষী’ মার্কিন প্রেসিডেন্ট ডোনাল্ড ট্রাম্পেই তাঁর ঘোরতর আপত্তি। সূত্রের খবর, ইরান-সহ সাতটি মুসলিম অধ্যুষিত দেশ থেকে অভিবাসন রুখতে চলেছেন ট্রাম্প। শীঘ্রই এই দেশগুলির ভিসা নিষিদ্ধ করতে একটি প্রশাসনিক নির্দেশে তিনি সই করতে চলেছেন। এর বিরোধিতায় অনুষ্ঠান বয়কটের সিদ্ধান্ত নিয়েছেন অস্কার মনোনীত বিদেশি ছবি ‘দ্য সেলসম্যান’-এর অভিনেত্রী তারানেহ। তাঁর কথায়, ‘‘ট্রাম্পের নিষেধাজ্ঞা চূড়ান্ত বর্ণবিদ্বেষী। যদিও এটা (অস্কার) সাংস্কৃতিক মঞ্চ, তবু যাব না।’’